ไก่ต๊อก

ไก่ต๊อก () เป็นวงศ์ของสัตว์ปีกจำพวกไก่วงศ์หนึ่ง ใช้ชื่อวงศ์ว่า Numididae

ลักษณะโดยทั่วไปของไก่ต๊อก คือ มีจะงอยปากสั้นและหนา สีน้ำตาลหรือแดงอมส้ม มีเหนียงสีเทาอมดำห้อยอยู่ที่จะงอยปากล่างแผ่ไปทั้ง 2 ข้างของคาง และมีเหนียงสีขาวประแดงบริเวณใต้ขากรรไกรทั้ง 2 ข้างด้วย หัวถึงสันคอมีขนเล็กน้อยหรือไม่มีเลย ลำตัวป้อม ขนหางมี 14-16 เส้น หางสั้น ปลายชี้ลง ขาแข็งแรง ส่วนนิ้วตีนเหมือนไก่ในวงศ์ไก่ฟ้าและนกกระทา ตัวผู้มีเดือยหรือไม่มีแล้วแต่ชนิด

มีพฤติกรรมการจับคู่เพียงคู่เดียวตลอดชีวิต อาศัยอยู่รวมกันเป็นฝูง บางครั้งอาจมีสมาชิกได้ถึง 100 ตัว แพร่กระจายพันธุ์ทั่วไปในทวีปแอฟริกา หากินตามพื้นดินมากกว่าจะขึ้นต้นไม้ จะบินหรือขึ้นต้นไม้ต่อเมื่อจำเป็น เช่น หนีศัตรู มักอาศัยอยู่ตามป่าโปร่งและทุ่งหญ้าสะวันนา  ในธรรมชาติมักตกเป็นอาหารของสัตว์กินเนื้อชนิดต่าง ๆ เช่น ลิงบาบูน, เสือชีตาห์, ไฮยีนา, แจ็กคัล, เสือดาวแอฟริกา และ เซอร์วัล เป็นต้น นิยมเลี้ยงเป็นสัตว์เลี้ยงสวยงามและบริโภคเนื้อและไข่เป็นอาหารสำหรับมนุษย์

การจำแนก
 สกุล Agelastes
 ไก่ต๊อกอกขาว, Agelastes meleagrides
 ไก่ต๊อกดำ, Agelastes niger
 สกุล Numida
 ไก่ต๊อกหมวกเหล็ก, Numida meleagris
 สกุล Guttera
 ไก่ต๊อกขนนก, Guttera plumifera
 ไก่ต๊อกหงอน, Guttera pucherani
 ไก่ต๊อกหงอนเคนยา, Guttera (pucherani) pucherani
 ไก่ต๊อกหงอน, Guttera (pucherani) edouardi
 สกุล Acryillium
 ไก่ต๊อกอีแร้ง, Acryllium vulturinum

อ้างอิง

อ่านเพิ่ม
 Madge and McGowan, Pheasants, Partridges and Grouse. 
 Martínez, I. (1994). "Family Numididae (Guineafowl)", p. 554–570 in; del Hoyo, J., Elliott, A. & Sargatal, J. eds. Handbook of the Birds of the World, Vol. 2. New World Vultures to Guineafowl. Lynx Edicions, Barcelona.

แหล่งข้อมูลอื่น

อันดับไก่
สัตว์ที่พบในทวีปแอฟริกา